वीडियो अपलोड कर दो शेयर मैनिपुलेट किए; 5 रुपए का स्टॉक 33 रुपए पर पहुंचा, फिर वापस गिरा
Arshad Warsi Youtube Video Scam - 45 People Including Bollywood Actor Banned From Stock Market. बॉलीवुड एक्टर अरशद वारसी और उनकी पत्नी मारिया गोरेट्टी समेत 45 इंडिविजुअल और कंपनियों को सिक्योरिटी एक्सचेंज बोर्ड ऑफ इंडिया यानी सेबी ने सिक्योरिटी मार्केट से बैन कर दिया है
बॉलीवुड एक्टर अरशद वारसी और उनकी पत्नी मारिया गोरेट्टी समेत 45 इंडिविजुअल और कंपनियों को सिक्योरिटी एक्सचेंज बोर्ड ऑफ इंडिया यानी सेबी ने सिक्योरिटी मार्केट से बैन कर दिया है। YouTube चैनलों पर भ्रामक वीडियो अपलोड करके दो कंपनियों, शार्पलाइन ब्रॉडकास्ट लिमिटेड और साधना ब्रॉडकास्ट लिमिटेड के शेयर प्राइस में हेरफेर के आरोपों की जांच के बाद ये फैसला लिया गया है।
साधना और शार्पलाइन को खरीदने की सलाह दी
सेबी ने पाया कि कुछ यूट्यूब चैनलों पर गुमराह करने वाले विडियो के जरिए दो कंपनियों के शेयरों में गड़बड़ी की जा रही थी। निवेशकों को असाधारण प्रॉफिट के लिए साधना ब्रॉडकास्ट लिमिटेड और शार्पलाइन ब्रॉडकास्ट लिमिटेड के शेयर खरीदने की सलाह दी गई थी। वारसी और उनके परिवार के लोगों पर साधना ब्रॉडकास्ट के मामले में एक्शन लिया गया है।
अरशद वारसी ने 29.43 लाख रुपए कमाए
साधना के कुछ प्रमोटर शेयरहोल्डर, की मैनेजमेंट पर्सनल (KMP), और नॉन-प्रमोटर शेयरहोल्डर्स, जिनके पास कंपनी में 1% से ज्यादा शेयरहोल्डिंग थी, ने अपनी होल्डिंग का एक बड़ा हिस्सा बढ़ी हुई कीमतों पर बेच दिया और मुनाफा बुक किया। अरशद वारसी ने 29.43 लाख, मारिया गोरेट्टी ने 37.56 लाख और इकबाल हुसैन वारसी ने 9.34 लाख का प्रॉफिट कमाया।
साधना का शेयर 5.70 रुपए से 33.20 रुपए पर पहुंचा
20 मई 2022 को साधना ब्रॉडकास्ट के शेयर का भाव 5.70 रुपए था। 12 अगस्त 2022 को शेयर का भाव बढ़कर 33.20 रुपए हो गया। 15 फरवरी को भाव वापस 5.50 रुपए पर आ गया। बढ़े भाव पर प्रमोटर्स ने भी शेयर बेचे। वहीं शार्पलाइन ब्रॉडकास्ट के शेयर का भाव 25 मार्च 2022 को 7.35 रुपए था। 13 जून 2022 को भाव बढ़कर 53.30 रुपए हो गया। फिर 2 मार्च 23 को भाव वापस 6.80 रुपए पर आ गया।
दोनों कंपनियों के डायरेक्टर भी सेम
संजीव कुमार झा दोनों कंपनियों के डायरेक्टर है। इसके अलावा दोनों कंपनियों के स्टेटरी ऑडिटर BAS एंड कंपनी LLP है। दोनों कंपनियों के सेक्रेटेरियल ऑडिटर भी एक वी कुमार एंड एसोसिएट्स है। रजिस्ट्रार और ट्रांसफर एजेंट भी एक स्काईलाइन फाइनेंशियल है। वहीं शार्पलाइन ब्रॉडकास्ट की साधना ब्रॉडकास्ट में 9.4% हिस्सेदारी है।
शिकायत मिलने के बाद सेबी ने शुरू की थी जांच
सेबी को शिकायतें मिलने के बाद जांच शुरू हुई थी। इसमें आरोप लगाया गया था कि कुछ संस्थाए साधना ब्रॉडकास्ट लिमिटेड और शार्पलाइन ब्रॉडकास्ट लिमिटेड के शेयरों में हेराफेरी कर रही है। शिकायतों में ये भी आरोप लगाया गया था कि निवेशकों को लुभाने के लिए दोनों कंपनियों के बारे में भ्रामक वीडियो YouTube चैनलों पर अपलोड किए गए है।
शेयरों की कीमत और वॉल्यूम में अचानक बढ़ोतरी
सेबी ने पाया कि अप्रैल और जुलाई 2022 के बीच दोनों कंपनियों के शेयरों की कीमत और वॉल्यूम में अचानक बढ़ोतरी हुई है। साधना ब्रॉडकास्ट के जुलाई 2022 में झूठे और भ्रामक वीडियो दो YouTube चैनलों एडवाइजर और मनीवाइज पर अपलोड किए गए थे। इसी तरह, शार्पलाइन ब्रॉडकास्ट लिमिटेड के वीडियो मई 2022 में दो YouTube चैनलों, मिडकैप कॉल और प्रॉफिट यात्रा पर अपलोड किए गए थे।
दोनों यूट्यूब चैनल्स अब बंद
YouTube वीडियो के कारण, साधना ब्रॉडकास्ट में छोटे शेयरधारकों की संख्या में 2,167 से 55,343 तक भारी बढ़ोतरी हुई, जिन्होंने बढ़ी हुई कीमत पर शेयर खरीदे। शार्पलाइन ब्रॉडकास्ट लिमिटेड के मामले में छोटे शेयरधारकों की संख्या 517 से बढ़कर 20,009 हो गई थी।
एक वीडियो में बताया गया था कि साधना ब्रॉडकास्ट लिमिटेड को अडाणी ग्रुप ने खरीद लिया है। इन चैनल्स को अब बंद कर दिया गया है। चैनल्स में कमेंट को भी ऑफ कर रखा गया था।